方城與君時相別遇雨因寄是詩
作者：彭汝礪
朝代：宋

paragraphs: 五更赤晴平旦雨，愁雲不開風勁怒。
霰雹夜落大如芋，日月不出愁烏兔。
兄曰嗟予季行役，道阻且修日云暮。
泥深一尺水交注，僕肩不任馬蹄駐。
一車十牛不能御，晨征忽忽立乘遽。
恐汝悲啼不還顧，昔知爲快今知誤。
恨不赭陽一月住，人生百年惟所遇。
曲折萬變皆歸數，乾坤與人同寄寓。
擾擾眼前皆細故，慎勿動心悲景露。
九阪王陽猶叱馭，平明天晴卷雲霧。
驊騮安穩行道路，一日千里如跬步。